Wenke om angs te beveg tydens die Covid-19-pandemie - Corona Krisissentrum
Tuis / COVID-19 / Wenke om angs te beveg tydens die Covid-19-pandemie
Wenke om angs te beveg tydens die Covid-19-pandemie
Namate die Covid-19-gevalle in Suid-Afrika vermeerder, raak mense ook meer angstig, veral noudat ons in 'n 21-dae algehele inperking is.
'n Sielkundige van UC San Francisco, Elissa Epel, (PhD), wat 'n studie oor stres maak, verduidelik die verskil tussen angs en paniek en die stappe wat geneem kan word om paniek te voorkom. 'n Sekere mate van angs is normaal, maar 'n angstige gemoed kan maklik oorgaan in paniek.
Die goeie nuus oor die wydverspreide angs is dat dit vinnige verandering teweeg bring. Mense in geaffekteerde gebiede is versigtig en beperk blootstelling. Angs kweek voorkomende en beskermende optrede en voorkoming verminder angs, sê Epel.
Soos die huidige koronavirus-situasie, kan angstigheid maklik veroorsaak dat ons die bedreiging oorskat en ons vermoë om dit te hanteer word onderskat. Mense met bestaande angstigheid is veral kwesbaar vir hierdie situasies.
Sommige angs help ons om sekere goed te hanteer; uiterste angs kan 'n panieksituasie veroorsaak. Wanneer jy paniekbevange raak, kry jy swaar, jy maak jou kinders vreesbevange en jy is geneig daartoe om foute te maak en onlogiese besluite te neem en dit beïnvloed jou optrede.
Paniek veroorsaak nuwe probleme, soos om te veel goed te gaan koop wat veroorsaak dat daar 'n tekort ontstaan, soos byvoorbeeld maskers en ontsmettingsmiddels. Onthou, jou angstigheid word oorgedra op mense rondom jou en so word paniek verder versprei.
Kinders is van nature nuuskierig en vra vrae oor die 'korona'. Verduidelik die siekte aan hulle deur middel van prente en betroubare bronne en help hulle om hul eie vrese te beheer.
Om 'n paar keer 'n dag te kyk of daar nuwe vrystellings is oor die virus, veroorsaak net 'n verhoogde vlak van angs. Daar word meestal net een nuusvrystelling per dag gedoen. Voorspellings en gedagtes op veral sosiale media kan paniek aanvuur en is soms heeltemal vals en ongegrond. Maak staat op betroubare bronne vir inligting.
Verminder angs – verminder risiko
In hierdie onseker tyd is dit belangrik om na jouself te kyk en dinge te doen om hierdie angs te beveg. Dikwels werk meditasie, fisieke oefening, ontspannende aktiwiteite soos musiek, tuinwerk, lees, teken en stap.
Kroniese stres kan vir jou fisieke en psigiese gesondheid baie afbrekend wees en jy kan dalk so angstig wees oor die probleem dat jy nie aandag gee aan hoe dit jou liggaam beïnvloed nie. Wees ingelig oor die basiese veiligheidvoorsorgmaatreëls en bly kalm oor die situasie.
Verminder angs deur jou kans op infeksie te verminder
Moenie verleë voel omdat jy voorkomende maatreëls tref nie. Kyk na jou algemene gesondheid, dit kan alles help om angs te verminder.
Was gereeld jou hande met seep en water of alkoholgebaseerde handreiniger
Moenie aan jou gesig raak nie.
Bedek jou mond en neus met 'n gebuigde elmboog of sneesdoekie wanneer jy hoes of nies. Gooi sneesdoekie weg.